Jada verbreek stilte oor Oscars-petaljeJada Pinkett Smith tydens die 94ste jaarlikse Oscars-geleentheid by die Dolby-teater in Los Angeles, VSA. (Foto: David Livingston/Getty Images North America/Getty Images via AFP) Jada Pinkett Smith het Dinsdag op Instagram haar stilte verbreek nadat haar eggenoot, die akteur Will Smith, die komediant Chris Rock by die Oscars-toekenningsgeleentheid geklap het. “Dit is ŉ tyd vir genesing en ek is hier daarvoor,” het sy in ŉ plasing geskryf wat binne die bestek van ŉ paar uur meer as 65 000 ge-“Like” is. Sy het nie verder uitgewei nie en kommentare op die plasing is beperk. Dié kriptiese verklaring kom minder as 24 uur nadat Smith op Instagram aan Rock om verskoning gevra het oor die voorval tydens Sondagaand se glansryke geleentheid in die Dolby-teater in Los Angeles, VSA. Smith, wat kort na die voorval vereer is met sy eerste goue beeldjie vir sy rol in die fliek King Richard, het die komediant en akteur Chris Rock ŉ klap gegee op die Oscars-verhoog omdat dié ŉ grap oor sy vrou, Jada Pinkett Smith, gemaak het. Rock was op die verhoog om die beeldjie vir beste dokumentêr uit te deel. Hy het na Pinkett Smith, wat ŉ kaalkop weens haar stryd met alopesie (ŉ immuunsiekte wat haarverlies tot gevolg het) het, gewys en ŉ grap gemaak oor die 1997-fliek G.I. Jane. Demi Moore het destyds opslae gemaak toe sy haar lang, donker lokke afgeskeer het vir die hoofrol in dié fliek. Geskokte toeskouers was aanvanklik onseker of die klap deel was van ŉ komedieskets, totdat Smith uit sy sitplek in die gehoor geskree het: “Hou my vrou se naam uit jou f****n mond!” Will Smith klap die komediant Chris Rock op die verhoog tydens die Oscars-geleentheid. (Foto: Robyn Beck/AFP) Rock het oorbluf gelyk na afloop van die insident en grappenderwys aan die gehoor gesê: “Dit was die grootste aand in die geskiedenis van televisie”. Smith het oomblikke later die Oscar vir beste akteur gewen en het in ŉ tranerige toespraak gesê: “Die liefde laat jou gek dinge doen.” Variety het Dinsdag berig die kykergetal van die televisiegehoor het met meer as 600 000 gestyg tydens Smith se toespraak. Die Akademie, wat die Oscars-geleentheid aanbied, het Maandag gesê ŉ amptelike ondersoek oor die voorval is van stapel gestuur. Smith het kort daarna om verskoning gevra. “Chris, ek wil in die openbaar vir jou om verskoning vra. Ek het onvanpas opgetree en ek was verkeerd. Ek is verleë en my dade is nie sprekend van die man wat ek wil wees nie,” het Smith op Instagram geskryf. “Geweld in al sy vorms is giftig en vernietigend.” Will Smith en sy vrou, Jada Pinkett Smith. (Foto: Facebook) Rock en sy woordvoerders het egter nog nie ŉ woord gerep oor die voorval nie. Intussen gons sosiale media steeds oor die voorval, met die YouTube-persoonlikheid en bokser Jake Paul wat $30 miljoen (sowat R435 miljoen) aangebied het om dié twee mans in die kryt te kry. “Ek het $15 miljoen vir Will Smith en $15 miljoen vir Chris Rock, gereed om te gaan,” het hy op Twitter geskryf. Hoewel nie een van die twee ooit professioneel geboks het nie, het Smith die rol van Muhammad Ali in die 2001-fliek Ali vertolk.